പണക്കിഴി : പ്രതിപക്ഷ ആരോപണം വഴിത്തിരിവിലേക്ക് കാക്കനാട്: ഓണസമ്മാനമായി കൗണ്സിലര്മാര്ക്ക് തൃക്കാക്കര നഗരസഭാധ്യക്ഷ പണക്കിഴി വിതരണം ചെയ്തെന്ന പ്രതിപക്ഷ ആരോപണം പുതിയ വഴിത്തിരിവിലേക്ക്. ചേംബറില് വിളിച്ചുവരുത്തി നഗരസഭാധ്യക്ഷ പതിനായിരം രൂപവീതം നല്കിയെന്ന് 18 പ്രതിപക്ഷ കൗണ്സിലര്മാര് നല്കിയ പരാതിയിന്മേല് വിജിലന്സ് അന്വേഷണം തുടങ്ങിയതോടെയാണ് മൊഴികളിലെ വൈരുദ്ധ്യം മറനീക്കി പുറത്തുവരാനുള്ള സാധ്യത തെളിയുന്നത്. പണക്കിഴി വിവാദവുമായി ബന്ധപ്പെട്ട വിഷയത്തില് പരാതിക്കാരായ കൗണ്സിലര്മാര് ദൃശ്യമാധ്യമങ്ങളുമായി പങ്കുവച്ച വിവരവും സിസി ടിവി ദൃശ്യങ്ങളും തമ്മില് പൊരുത്തക്കേടുണ്ടെന്നാണ് പ്രാഥമിക വിലയിരുത്തല്. വാര്ഡുകളിലെ നിര്ധന വയോജനങ്ങള്ക്ക് വിതരണം ചെയ്യാന് നല്കിയ ഓണക്കോടികളുടെ കിറ്റിനുള്ളില് പണമടങ്ങിയ കവറും ഉള്പ്പെട്ടിരുന്നെന്നാണ് പ്രതിപക്ഷ കൗണ്സിലര്മാരുടെ ആരോപണം. ചാനല് ചര്ച്ചകളിലും ഇതേ ആരോപണമാണ് പരാതിക്കാര് ഉന്നയിച്ചത്. എന്നാല് സിസി ടിവി ദൃശ്യങ്ങളില് ഭരണ, പ്രതിപക്ഷ അംഗങ്ങളില് പലരും നഗരസഭാ അധ്യക്ഷയുടെ മുറിയില്നിന്ന് ഇറങ്ങിവരുമ്ബോള് കവറുകള് കൈയിലുള്ളതായി കാണുന്നുണ്ട്. പണം അടങ്ങിയ കവര് ഓണക്കോടികള്ക്കൊപ്പം വച്ചാണ് നല്കിയതെന്ന പരാതിക്കാരുടെ ആരോപണം തെറ്റാണെന്ന് ഈ ദൃശ്യങ്ങള് തെളിയിക്കുന്നു. ഓണക്കോടിക്കൊപ്പം വച്ചിരുന്ന കവറില് നോട്ടീസാണെന്ന് കരുതിയെന്നും, പണമാണെന്നറിഞ്ഞില്ലെന്നും വീടുകളിലെത്തിയശേഷം കവര് തുറന്നു നോക്കിയപ്പോഴാണ് പണം കണ്ടെത്തിയതെന്നുമാണ് ചര്ച്ചകളില് പങ്കെടുത്ത പ്രതിപക്ഷാംഗങ്ങള് പറഞ്ഞത്. ഇതും പണക്കിഴി വിവാദത്തില് കൂടുതല് ദുരൂഹത ഉയര്ത്തുന്നുണ്ട്. അന്വേഷണത്തിന്റെ ഭാഗമായി വെള്ളിയാഴ്ച നഗരസഭയിലെത്തിയ വിജിലന്സ് വിഭാഗം സിസി ടിവിയിലെ മുഴുവന് ദൃശ്യങ്ങളും പകര്ത്തിയെടുത്തിട്ടുണ്ട്. പരാതിക്കാരടക്കം മുഴുവന് കൗണ്സിലര്മാരില്നിന്നും വിജിലന്സ് മൊഴിരേഖപ്പെടുത്തും. ഇവരെയെല്ലാം നോട്ടീസ് ല്കി വിളിപ്പിക്കും. പ്രതിപക്ഷ കൗണ്സിലര്മാരുടെ ആരോപണം ശരിവയ്ക്കും വിധം രണ്ടു ഭരണപക്ഷ കൗണ്സിലര്മാരും നഗരസഭാ അധ്യക്ഷക്കെതിരെ രംഗത്തുവന്നിരുന്നു. പണക്കിഴി നല്കിയതിനു താന് സാക്ഷിയാണെന്ന് ദൃശ്യമാധ്യമങ്ങളിലൂടെ വെളിപ്പെടുത്തിയ ഭരണപക്ഷത്തെ വി.ഡി. സുരേഷ്, ഫോണ് സംഭാഷണത്തിലൂടെ പണക്കിഴി നല്കിയെന്ന് പറഞ്ഞ രാധാമണിപ്പിള്ള എന്നിവരുടെ മൊഴിയും വിജിലന്സ് രേഖപ്പെടുത്തും. ഇരുവരും കോണ്ഗ്രസിലെ എ ഗ്രൂപ്പ് നേതാക്കളാണ്. ഭരണപക്ഷത്തെ ഘടകകക്ഷി അംഗങ്ങളായ കൗണ്സിലര്മാര്, സ്വതന്ത്ര കൗണ്സിലര്മാര് എന്നിവരേയും നോട്ടീസ് നല്കി വിളിപ്പിക്കും. ആരോപണ വിധേയയായ നഗരസഭാധ്യക്ഷ അജിത തങ്കപ്പന്, വൈസ് ചെയര്മാനും ലീഗു നേതാവുമായ എ.എ. ഇബ്രാഹിംകുട്ടി തുടങ്ങിയുള്ളവര്ക്കും വിജിലന്സ് സംഘം നോട്ടീസ് നല്കുമെന്നാണ് സൂചന. വിവാദങ്ങള് വിട്ടൊഴിയാത്ത തൃക്കാക്കര നഗരസഭയ്ക്ക് വരുംദിവസങ്ങള് കൂടുതല് നിര്ണായകമായേക്കും.